ΓΡΑΠΤΗ ΕΡΩΤΗΣΗ E-2405/99

υποβολή: Karl-Heinz Florenz (PPE-DE) προς την Επιτροπή

(16 Δεκεμβρίου 1999)

Θέμα: Αναστολή της χορήγησης διαρθρωτικών ενισχύσεων

Σε πόσες και ποιες περιπτώσεις εξήρτησε η Ευρωπαϊκή Επιτροπή την χορήγηση διαρθρωτικών ενισχύσεων από τη συμμόρφωση των αντιστοίχων κρατών μελών προς τις απαιτήσεις της κοινοτικής νομοθεσίας για την προστασία του περιβάλλοντος; Σε ποιες από αυτές τις περιπτώσεις προχώρησε η Ευρωπαϊκή Επιτροπή σε αναστολή της χορήγησης των διαρθρωτικών ενισχύσεων;

Απάντηση του κ. Barnier εξ ονόματος της Επιτροπής

(25 Ιανουαρίου 2000)

Η τήρηση του συνόλου της κοινοτικής νομοθεσίας αποτελεί έναν από τους όρους χορήγησης συνδρομής στο πλαίσιο των διαρθρωτικών ταμείων. Αυτό προβλέπεται εξάλλου μονίμως στις ρήτρες που περιλαμβάνονται στις διάφορες αποφάσεις χορήγησης κοινοτικής συνδρομής. Η μη τήρηση της νομοθεσίας αυτής, συμπεριλαμβανομένης και της νομοθεσίας όσον αφορά το περιβάλλον, μπορεί συνεπώς να οδηγήσει σε αναστολή, ακόμη δε και σε κατάργηση της εν λόγω συνδρομής.

Η διαδικασία διαπίστωσης παράβασης του κοινοτικού δικαίου είναι ανεξάρτητη από τη διαδικασία αναστολής και κατάργησης της συνδρομής.

Ωστόσο όμως, για λόγους συνέπειας, η καταβολή της κοινοτικής συνδρομής αναστέλλεται, κατ' αρχήν, μετά την κίνηση της διαδικασίας παράβασης (κοινοποίηση όχλησης στο κράτος μέλος). Μια συνδρομή δεν μπορεί να ανασταλεί με βάση καταγγελία ή κατόπιν μιας απλής αίτησης πληροφοριών που απευθύνεται στο κράτος μέλος. Η Επιτροπή μπορεί να καταργήσει την συνδρομή εφόσον διαπιστώσει, με αιτιολογημένη γνώμη, την παραβίαση του κοινοτικού δικαίου.

Πρέπει τέλος ναπογραμμισθεί ότι η αναστολή της κοινοτικής συνδρομής μπορεί να ακολουθήσει την κοινοποίηση της όχλησης στο κράτος μέλος (και αυτό προκειμένου να επιτρέψει την έρευνα της παράβασης χωρίς να θέσει την Επιτροπή στη θέση του αντιδίκου), ενώ η κατάργηση της συνδρομής αποτελεί απόφαση που δεν λαμβάνεται ποτέ αυτομάτως.

Στην περίπτωση παραβάσεων που αφορούν την παραβίαση του κοινοτικού δικαίου όσον αφορά το περιβάλλον, η συνδρομή του Ευρωπαϊκού Ταμείου Περιφερειακής Ανάπτυξης ανεστάλη μεταξύ άλλων για το κοινό έργο της Γερμανίας και της Ολλανδίας στη βιομηχανική ζώνη Aachen/Heerlen, για ένα φράγμα στο Abrilongo της Πορτογαλίας, για την προστασία της χελώνας καρέτα-καρέτα στην Ελλάδα καθώς και για ένα οδικό έργο στο Algeciras της Ισπανίας. Όσον αφορά τη συνδρομή που χορηγήθηκε στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων, Τμήμα Προσανατολισμού, καμία πληρωμή δεν ανεστάλη λόγω μη τήρησης περιβαλλοντικών κανόνων.

Ωστόσο όμως, θα μπορούσαν ναφίστανται ορισμένοι ειδικοί όροι στα σχέδια ή προγράμματα που δεν είναι ανασταλτικοί αλλά περιοριστικοί από απόψεως επιλεξιμότητας. Παραδείγματος χάριν, στο ενιαίο έγγραφο προγραμματισμού της ισπανικής περιφέρειας Aragon για το στόχο 5β, η επιλεξιμότητα των έργων άρδευσης στον τομέα VIII εξαρτάται από συμφωνία μεταξύ της Επιτροπής και τωνπεύθυνων του μέτρου στο εθνικό και περιφερειακό επίπεδο, η οποία εγγυάται την τήρηση των οδηγιών 79/409/ΕΟΚ του Συμβουλίου, της 2 Ιουνίου 1979, σχετικά με τη διατήρηση αγρίων πτηνών(1) και 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας(2).

(1) ΕΕ L 103 της 25.4.1979.

(2) ΕΕ L 206 της 22.7.1992.